खुदाई में 6 दिन पहले कटी केबल, 5 दिन में सुधरी वह भी गलत जोड़ी
गलत लाइन जुड़ने से दूसरे नंबरों के फोन आ रहे लोगों के पास, अब फिर से केबल को ठीक कराएगा निगम
भास्कर संवाददाता|आरोन
कस्बे में बायपास पर सड़क और गटर निर्माण करा रही ठेका कंपनी की जेसीबी से गड्ढा खोदते वक्त छह दिन पहले कटी केबल अभी तक नहीं जुड़ सकी है।
कटी हुई केबल को जोड़ने में बीएसएनएल के कर्मचारी को पांच दिन लग गए, जब छठवें दिन केबल भी जुड़ी तो गलत जुड़ गई।
इसका असर यह हुआ कि अब लैंडलाइन पर यदि फोन भी आ रहे हैं तो किसी अन्य नंबर को समझकर कॉल आ रही है। ऐसे में कस्बे में बीएसएनएल की लैंडलाइन और ब्रॉडबैंड सेवा बीते सप्ताहभर से ठप है। इससे आम लोगों को खासी परेशानियां झेलनी पड़ रही है।
फिर से ठीक कराना होगी कटी हुई केबल
केबल कटने से हुई परेशानी के बाद बीएसएनएल ने भले ही लाइन जुड़वाकर चालू करा दी है, लेकिन अभी तक समस्या का समाधान नहीं हो सका है। ऐसे में अब फिर से दूरसंचार निगम को उक्त केबल को बाहर निकलवाकर ठीक कराना होगा, ताकि समस्या का समाधान हो सके। लोगों का कहना है कि बीते सप्ताहभर से बीएसएनएल की सेवाएं लड़खड़ा रही है जिससे उन्हें खासी परेशानियों का सामना करना पड़ रहा है, लेकिन इसके बाद भी स्थिति में सुधार नहीं हो पा रहा है।
फिर से केबल ठीक कराएंगे
6 दिन पहले ठेका कंपनी बंसल ग्रुप की जेसीबी ने गड्ढा खोदते समय केबल काट दी थी। इससे परेशानी हुई है। हमने उसे दिखवाकर ठीक करा दिया था, लेकिन उसमें केबल गलत जुड़ने की शिकायतें आ रही है। अब फिर से केबल ठीक कराएंगे। सूर्यकांत पाठक, टी टीए बीएसएनएल आरोन
केबल काटकर ठेका कंपनी ने गड्ढे में भरवा दी थी गिट्टी
दरअसल कस्बे से होकर गुजरे गुना- आरोन- सिरोंज स्टेट हाईवे का निर्माण कर रही ठेका कंपनी बंसल ग्रुप भोपाल द्वारा दास हनुमान मंदिर चौराहे के पास बायपास पर सड़क और गटर निर्माण भी कराया जा रहा है। इसमें गटर निर्माण के लिए ठेका कंपनी की जेसीबी द्वारा बीती 25 फरवरी को गड्ढा खोदा गया था। इसमें बीएसएनएल की मुख्य सप्लाई लाइन कई जगह से कट गई थी। बाद में ठेका कंपनी की जेसीबी उक्त गड्ढा कर अगले दिन इसमें पाइप डालकर सीमेंट व गिट्टी से इसे पैक भी कर दिया था। दूसरे दिन जब बीएसएनएल सेवा में खराबी की शिकायत हुई तो दूरसंचार निगम के कर्मचारी इसे ठीक करने के लिए पहुंचे लेकिन केबल के ऊपर पाइप बिछने और गड्ढे के ऊपर सीसी होने से केबल तो तलाशने में ही शुरू के दो दिन लग गए। इसके बाद 28 फरवरी को जब केबल भी मिल गई तो उसमें कट इतने ज्यादा हो गए थे कि लाइनमैन तक नहीं समझ पाया कि कौन- सी लाइन किस कनेक्शन की है। 2 फरवरी को जब इन्हें जोड़ा गया तो अब शुक्रवार से किसी के दूसरे नंबर के फोन अदर नंबर आ रहे हैं।
7 दिन से बंद है बीएसएनएल की लैंडलाइन और ब्रॉडबैंड सेवा
नाला खुदाई में टूटी लाइन की मरम्मत करता लाइनमैन।
hin_Deva hin_Deva mar_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva